paragraph_text: Osoba koja je predestinirana da bude krsnik rađa se u bijeloj posteljici i češće je muškarac. Svoju moć crpi iz posteljice koja mu se ušije ispod pazuha ili spremi dok ne naraste. Iscjelitelj je i ima sposobnosti letenja, upravljanja vremenskim prilikama i pretvaranja u životinje. Svoje moći koristi kako bi se sukobljavao s vješticama, a ponekad i vukodlacima koje nanose štetu ljudima. Mnogo je jači od svojih neprijatelja, ali samo ukoliko ima posteljicu uz sebe, a u suprotnom može biti ranjen ili čak ubijen. Može se pretvarati u životinje te štititi čovjeka u obliku psa ili voditi sukob sa štrigama i demonima u obliku muhe.